Hlina, Alojz, poslanec NR SR (2023-12-08):
Ja už som tu plnil takú úlohu, ešte predtým, keď som tu bol, takého watchdoga, že som sa snažil to čítať a strážiť. Úprimne poviem, som myslel, že niekto dorástol alebo niekto iný to bude robiť, nie celkom teraz sa mi to aj chce. A už som aj starší, ale keď to bude nevyhnutné, tak skúsim. Pre dobro veci, naozaj, že ideme v strašnom šturme, teraz predkladáte rad-radom a robíte chyby, len treba dať pozor. Ja som rád, že pán Kamenický uznal, priznal, že pri dani z dividend to môže byť retroaktívne, to môže byť, nemôžte teraz v decembri zdaňovacie obdobie dávať celého roka, a že vraj sa s tým bude zaoberať. Čo ma prekvapilo a to má aj zmysel aj teraz to povedať, lebo som zachytil z jeho úst, že bude rozprávať o tom, čo namietal pán kolega od nás, Maroš Viskupič, že vlastne vy zamŕz... že zamŕza ten pohyb medzi bankami, hej, tým, že to bude viazané na tú danú hypotekárnu zmluvu. A to sa nezmenilo. Ja som naschvál čakal, či sa to náhodou nezmení nejakým pozmeňovákom v spoločnej správe, nezmenilo sa to. Ale to je vážna vec. Tak ako je vážna vec retroaktivita pri dani z dividend, tak je vážna vec to, že viete, čo idete robiť? Vy ste, prísne vzaté, pre jednoduché pochopenie, vy ste naviazali sociálnu dávku na produkt firmy, konkrétnej firmy. Rozumiete? Však to je vážny precedens. Vy nemôžte naviazať, že máš nárok na sociálnu dávku vtedy, keď budeš mať produkt tejto firmy. My prekračujeme naozaj veľké rubikony. To je v rozpore, dobre, s obľúbeným sedliackym rozumom, ale podľa mňa v rozpore s našou legislatívou, podľa mňa v rozpore s európskou legislatívou, lebo to sme presne, to ste teraz presne urobili. Vy nemôžte migrovať s tou hypotekárnou zmluvou, musíte s ňou zostať. Keď v nej zostanete, máte nárok na tú sociálnu dávku. Rozumiete? Však ja neviem, aký nájsť iný ešte príklad tej absurdity, ako je možné naviazať, čiže dotáciu na elektriku dostanete iba vtedy, keď zostanete v EPH, ale keď v EPH už nezostanete, v zastúpení ZSE, alebo ako to tam vlastne je, alebo SSE, a keď zmigrujete, tak už nedostanete. Ako podľa mňa to je vážny precedens, ako dajte pozor, ako ja neviem, kto vám radí alebo ako radí, ale na prvé počutie to znie hrozne. Nemôžte naviazať sociálnu dávku na produkt konkrétnej firmy. A to ste presne urobili. Čiže dostanete pomoc k tej hypotéke, ale musíte zostať v Tatra banke. To je, chúďa, to je moja financ... dobre, iný príklad si vyberiem (povedané so smiechom), v inej banke, hej? A už odhliadnuc od toho, že to spôsobí to, čo hovoril kolega Viskupič, že naozaj to zamrzne, to vyhovuje, vyhovuje to tým bankám, že zamrzne ten trh toho pohybu, toho chcenia znižovať tie úroky prirodzene, trhovo, hej, lebo však trh nás tlačí. Načo by koho tlačil, keď ste to pozatvárali v tom košiari? Ľudí ste pozatvárali v tom košiari, povedali ste: tu seďte, lebo keď sa trošku pohnete mimo, tak nedostanete sociálnu dávku. Ako podľa mňa dajte pozor, naozaj, že ja som zvedavý na nejaké vysvetlenie toho. Bol som aj u kolegov sa spýtať, že kto je od nich tam právnik, že z pohľadu toho prvého počutia. Ak ideme viazať sociálne dávky na produkty konkrétnych firiem, vytvárame precedens aj do budúcnosti. Lebo tu budú firmy potom zarábať na tom, že si dohodnú s vami nejakú sociálnu dávku na ich produkt. Ja viem, že to znie absurdne, ale zdá sa, že žijeme v takej dobe, kde absurdné veci sa stávajú skutočnosťou. Ďakujem pekne.